 Sunday tó ń pàwọn èèyàn lÁkínyẹlé ti jẹwọ o: Èyí ni bí mo ṣe sá máwọn ọlọpàá lọwọ nÌbàdàn : Gbajúgbajà afurasí ọdaràn tó wà lójú ọpoọn báyìí, Sunday Shódípẹ, ẹni tí gbogbo ayé mọ gẹgẹ bíi ẹni tó ń pa àwọn èèyàn nípakúpa níjọba ìbílẹ Akínyẹlé, nÌbàdàn, ti ṣàlàyé ọnà tó gbà sá lọ mọ àwọn ọlọpàá lọwọ nínú àhámọ tí wọn fi pamọ si.Sunday, ọmọọdún ọdún mọkàndínlógún yìí, ló fẹnu ara ẹ jẹwọ pé òun lòun pa àwọn èèyàn tí wọn pa nípakúpa lágbègbè Akínyẹle, nÌbàdàn, àti pé ṣọbìrì lòun fi máa ń ṣá wọn lórí títí tí wọn yóò fi japoró lọ sọrun àrèmabọ.Nínú oṣù keje, ọdún 2020 yìí, lọwọ àwọn agbófinró kọkọ tẹ ẹ, tí ilé-ẹjọ sì pàṣẹ pé kí wọn tọjú ẹ sínú àhámọ wọn nígba tí wọn pè é lẹjọ ìpànìyàn sí kóòtù Májísíréètì nÍbàdàn.Ṣùgbọn lọjọ kọkànlá, oṣù kẹjọ, ọdún 2020 yìí, ìyẹn ọjọ Ìṣẹgun, Túsìdeè tó kọjá, lafurasí ọdaràn yìí sá kúrò látìmọlé.Ọpọ aráàlú nìṣẹlẹ yìí rú lójú, àfi nígbà tí Sunday fúnra rẹ ṣàlàyé bó ṣe rìn ìn fàwọn ọlọpàá tó ń fọrọ wá a lẹnu wo nÍbàdàn lẹyìn tọwọ wọn tẹ ẹ pada laaạrọ ọjọ Aiku, ọsẹ yii.Adugbo Bodija, nIbadan, ni wọn ti ri i mu ni nnkan bii aago mẹwaa aabọ aarọ gẹgẹ bi Agbẹnusọ fun ileeṣẹ ọlọpaa ipinlẹ Ọyọ, SP Olugbenga Fadeyi, ṣe fidi ẹ mulẹ fakọroyin wa.Nigba to n jẹwọ bo ṣe sa jade kuro latimọle awọn ọlọpaa, ọmọkunrin eni ọdun mọkandinogun yii sọ pe nigba ti ọkan ninu ọlọpaa to wa ni teṣan lasiko naa fun oun lanfaani lati lọọ wẹ loun sa mọ wọn lọwọ.O ṣalaye pe Nigba ti obinrin DPO ti wọn ṣẹṣẹ gbe de teṣan yẹn sọ fun ọlọpaa to n jẹ Funṣọ pe ki wọn jẹ ki n wẹ ni mo gun ori tanki omi lọ, ti mo si gbabẹ bẹ si odi keji fẹnsi lasiko ti mo ri i pe Funṣọ n ba ẹnikan sọrọ lọwọ, ti ko si fọkan sọdọ temi mọ.Awọn to n gbe adugbo yẹn ri mi nigba ti mo fo fẹnsi jade, ṣugbọn wọn ko sọ nnkan kan.Sisa ti ogboju afurasi apaayan yii sa kuro lahaamọ awọn agbofinro lo mu ki ọga agba ọlọpaa nilẹ yii, IGP Muhammed Adamu, sare fi ikọ awọn ọlọpaa to nimọ ijinlẹ nipa bi wọn ṣe n wa ọdaran to ba fara sin ranṣẹ si ipinlẹ Ọyọ lati wa ọmọkunrin afurasi ọdaran naa jade kia, ti ọga agba ọlọpaa ipinlẹ Ọyọ, CP Joe Nwachukwu, si tun kede ẹbun ẹgbẹrun lọna ẹẹdẹgbẹta Naira N500,000 fun ẹnikẹni to ba le ran awọn ọlọpaa lọwọ lati ri ri ẹruuku naa mu pada.Riri ti wọn pada ri Sunday mu lọjọ Aiku lo fi ọkan awọn olugbe ijọba ibilẹ Akinyẹle balẹ, ti awọn adari agbegbe naa si gboṣuba fun awọn agbofinro fun iṣẹ takuntakun ti wọn ṣe lati ri i pe ọrọ naa ri bi wọn ṣe fẹ.Wọn ni latigba ti awọn ti gbọ pe ọmọkunrin naa sa jade latimọle lọkan awọn nitori awọn ko mọ igba ti jagunlabi yoo tun pada wa sagbegbe awọn lati tun bẹrẹ si i maa paayan gẹgẹ bii iṣe ẹ.Lara awọn adari ijọba ibilẹ kinyẹle to fi idunnu wọn han si aṣeyọri awọn ọlọpaa yii ni Oniroko tilu Iroko, Ọba Ọlasunkanmi Abioye Ọpẹọla, Baalẹ Amusa Akinade Ajani ti i ṣe Baalẹ Ṣaṣa ati Ọnarebu ati Ọnarebu Taoreed Jimoh ti ṣe alaga afunṣọ ijọba ibilẹ Akinyẹle. 